Premierul Marcel Ciolacu a anunţat luni pe pagina sa de Facebook că va invita la Guvern întreaga echipa de avocaţi, jurişti şi specialişti români care a câştigat procesul Roşia Montană, ca să le transmită un mesaj de recunoştinţă din partea tuturor românilor.
"Voi invita la Guvern întreaga echipă de avocaţi, jurişti şi specialişti români care a câştigat procesul Roşia Montană, ca să le transmit un mesaj de recunoştinţă din partea tuturor românilor! Ei sunt cei care ne-au arătat ce înseamnă cu adevărat 'Să salvezi România!'", a scris Ciolacu pe pagina sa de Facebook.
Guvernul a informat vineri seară că România a obţinut câştig de cauză în dosarul Roşia Montană, judecat la Curtea de arbitraj internaţional de la Washington (ICSID), contra companiei Gabriel Resources.
Președintele USR, Cătălin Drulă, a trimis sâmbătă dimineață o sesizare oficială la Ontario Securities Commission, instituția care supervizează tranzacțiile bursiere din Canada, pentru a investiga o posibilă manipulare a acțiunilor companiei Gold Corporation, implicată în procesul pentru exploatarea minieră a zonei Roșia Montană.
Potrivit comunicatului de presă transmis, "Cătălin Drulă, președintele USR, a avertizat din 1 februarie că declarațiile iresponsabile ale premierului Marcel Ciolacu și ale miniștrilor săi din Guvern nu fac altceva decât să îmbogățească, pe bursă, băieții lor deștepți".